SKRIFTLIG FORESPØRGSEL E-2456/99

af Sergio Berlato (UEN) og Mauro Nobilia (UEN) til Kommissionen

(16. december 1999)

Om: New Holland Case

Antitrust-udvalget under kommissær Mario Monti har godkendt Fiat-New Holland-gruppens overtagelse af den amerikanske gruppe Case, der er førende inden for fremstillingen af landbrugsmaskiner.

Kommissionen, der forudså en styrkelse af den nye gruppes dominerende stilling, har tilsyneladende gjort denne godkendelse betinget af, at nogle produktionsgrene og fabrikker i England, Tyskland, Østrig og Italien blev afviklet.

Fabrikken i Breganze er den eneste i Italien, som fremstiller mejetærskere, der er kendt på markedet for deres høje kvalitet og holdbarhed til konkurrencemæssige priser, men til trods for et driftsoverskud og nye lokaler har den i de seneste ti år mistet 1.000 arbejdspladser som følge af den multinationale gruppe Fiat-New Hollands omstrukturering.

Kan Kommissionen på den baggrund oplyse følgende:

- Skal den desinvestering, antitrust-udvalget stillede som betingelse, forstås som salg af fabrikkerne til konkurrenterne?

- Er konkurrenterne allerede blevet identificeret, og har Kommissionen pligt til eller mulighed for at kontrollere fremtidige aftaler?

- Indbefatter salget af virksomheder til konkurrenterne overførsel af virksomhedernes rigdom og særlige karakteristika i form af intellektuel ejendomsret, personale, knowhow og salgsaftaler?

- Burde man ikke beskytte produktionen af de særlige maskiner kendt som majsgebisser, der udelukkende er blevet projekteret, udviklet og fremstillet i Breganze, og som nu produceres på en fabrik i Polen, som ejes af New Holland, såvel som produktionen af mejetærskere, der i Italien udelukkende fremstilles af New Holland i Breganze?

Svar afgivet på Kommissionens vegne af Mario Monti

(24. januar 2000)

Hvis Kommissionen i forbindelse med sin vurdering af en anmeldt fusion nærer alvorlig tvivl med hensyn til dens forenelighed med fællesmarkedet, kan de deltagende virksomheder afgive tilsagn for at fjerne de betænkeligheder, der næres for konkurrencen. Disse tilsagn kan give Kommissionen mulighed for at erklære fusionen forenelig med fællesmarkedet (artikel 6, stk. 1, litra b), artikel 6, stk. 2, og artikel 8, stk. 2, i Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser(1)).

Når Kommissionen godkender en fusion, hvortil der er knyttet bestemte tilsagn om ændringer, udpeger den, efter forslag fra parterne, en uafhængig administrator (trustee). Denne person har bl.a. til opgave at sikre, at de aktiver, der skal afhændes, behandles forretningsmæssigt korrekt, indtil salget finder sted og de indgåede aftaler træder i kraft. Vedkommende skal også sikre, at afhændelsen finder sted inden for den fastsatte tidsfrist.

I fusionssagen New Holland/Case afgav New Holland med henblik på at opnå Kommissionens godkendelse af transaktionen inden for seks uger et antal tilsagn om bl.a. at frasælge forskellige modeller og mærker af traktorer, mejetærskere, storballepressere og gravelæssemaskiner. Dette indebar overdragelse af intellektuelle ejendomsrettigheder og overførsel af aktiver og personale knyttet til fremstillingen af og/eller forskningen i og udviklingen af de frasolgte produkter. Også leveringskontrakter skulle overdrages. Desuden skulle Cases og/eller New Hollands forhandlernet i EØS åbnes op for alle de frasolgte produkter.

Med hensyn til mejetærskere tilbød New Holland at afhænde produktionen af konventionelle Laverda-mejetærskere til en tredjepart. Dette frasalg indebærer overdragelse af alle intellektuelle ejendomsrettigheder og al knowhow, inklusive retten til at benytte Laverda-navnet på New Hollands konventionelle Laverda-mejetærskere. Desuden skulle alle aktiver på Laverdas produktionsanlæg i Breganze (Italien) overdrages til den pågældende tredjepart, som også skulle have mulighed for at overtage personalet og leveringskontrakter.

Ifølge Kommissionens beslutning er New Holland forpligtet til at sikre, at det, der afhændes, bevares i god stand og behandles forretningsmæssigt korrekt, indtil salget har fundet sted.

(1) EFT L 395 af 30.12.1989; hele teksten er genoptrykt i EFT L 257 af 21.9.1990.